b"\n_START_ARTICLE_\nNicol\xc3\xa1s Est\xc3\xa9vanez Murphy\n_START_SECTION_\nBiografia\n_START_PARAGRAPH_\nEra fill del capit\xc3\xa0 Francisco de Paula Est\xc3\xa9vanez i de donya Isabel Murphy y Meade. Molt jove, el 1852, va ingressar en l'Acad\xc3\xa8mia d'Infanteria de Toledo i despr\xc3\xa9s va participar en la guerra d'\xc3\x80frica de 1859-60 on va servir amb distinci\xc3\xb3 pel que li va ser concedida la Creu Llorejada de Sant Ferran._NEWLINE_En 27 de novembre de 1871, estant destinat a Cuba com capit\xc3\xa0, se li va encomanar que compl\xc3\xads la sent\xc3\xa8ncia de mort contra vuit estudiants que havien estat condemnats en consell de guerra, per\xc3\xb2 es va negar a complir-la dient que abans que la p\xc3\xa0tria estan la humanitat i la just\xc3\xadcia. Per aquest motiu va ser expulsat de l'ex\xc3\xa8rcit, per\xc3\xb2 mai es va penedir del que havia fet. Fins avui existeix una placa a la fa\xc3\xa7ana de l'Hotel Anglaterra a L'Havana que recorda el lloc i el fet._NEWLINE_Va participar en la revoluci\xc3\xb3 de setembre de 1868, es va unir a la insurrecci\xc3\xb3 republicana de 1869 i va ser empresonat. Posteriorment fou diputat en el parlament i ministre del govern sota Francesc Pi i Margall durant la Primera Rep\xc3\xbablica Espanyola. De milit\xc3\xa0ncia republicana (de les faccions m\xc3\xa9s revolucion\xc3\xa0ries del Partit Republic\xc3\xa0 Federal), defens\xc3\xa0 l'autonomia per a Cuba i Can\xc3\xa0ries, visitant a la pres\xc3\xb3 Secundino Delgado._NEWLINE_Amb la Restauraci\xc3\xb3 borb\xc3\xb2nica marx\xc3\xa0 a l'exili i resid\xc3\xad a Portugal, Cuba i Fran\xc3\xa7a. \xc3\x89s autor de diversos poemes, en els quals trobem un fort sentiment nacionalista canari. Tamb\xc3\xa9 \xc3\xa9s autor dels llibres Fragmentos de mis memorias i Diccionario militar. El terrorista anarquista Mateu Morral va tenir en Nicol\xc3\xa1s Est\xc3\xa9vanez un dels seus principals mentors ideol\xc3\xb2gics, i va escriure una obra titulada Pensamientos revolucionarios de Nicol\xc3\xa1s Est\xc3\xa9vanez. P\xc3\xado Baroja, a les seves Memorias diu que podia haver estat Nicol\xc3\xa1s Est\xc3\xa9vanez l'encarregat de transportar des de Fran\xc3\xa7a a Barcelona, embolicada en una bandera francesa, la bomba amb la qual deu dies despr\xc3\xa9s Mateu Morral va intentar posar fi a la vida d'Alfons XIII, el 31 de maig de 1906 en un atemptat del qual els reis van sortir indemnes per\xc3\xb2 que va costar la vida a trenta espectadors._NEWLINE_Va morir el 21 d'agost de 1914 a Par\xc3\xads."